Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 1 Pv 491/11/2201	Dunajská Streda, 31.10.2012
EEČ : 2-16-139-2012

U Z N E S E N I E

Trestná vec:	obvinený XXXXX 
Zločin:	Podvod podľa § 221 odsek 3 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
dňa 05. októbra 2009 v Dunajskej Strede na Notárskom úrade XXXXX na základe Notárskej zápisnice č. N 113/2009 zo dňa 05.10.2009 prevzal od XXXXX bezúročnú pôžičku vo výške 24.000,- € s termínom plnenia, do 20.12.2010, ktorú však už v tom časa nemal v úmysle vrátiť, pričom pôžičku do uvedeného termínu ani po viacerých urgenciách nevrátil, čím XXXXX spôsobil škodu vo výške 24.000,- €,
dňa 08. marca 2011 v Dunajskej Strede na Notárskom úrade XXXXX na základe Notárskej zápisnice č. N 22/2011 zo dňa 08.03.2011 prevzal od XXXXX  pôžičku vo výške 15.000,- € s termínom plnenia do 30.04.2011, ktorú  však už v tom čase nemal v úmysle vrátiť, pričom pôžičku do uvedeného termínu ani po viacerých urgenciách nevrátil, čím XXXXX spôsobil škodu vo výške 15.000,- €.

pretože trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný, alebo bol vzatý späť. 

Odôvodnenie:
Uznesením vyšetrovateľa PZ Okresného riaditeľstva PZ, Odbor kriminálnej polície Dunajská Streda (ďalej len „vyšetrovateľ) č. ORP-423/OEK-DS-2011 zo dňa 27.06.2011 bolo podľa § 199 ods. 1 Tr. por. začaté trestné stíhanie a následne uznesením vyšetrovateľa istej spisovej značky zo dňa 31.01.2012 bolo podľa § 206 ods. 1 Tr. por. vznesené obvinenie XXXXX za  zločin podvodu podľa  § 221 ods. 1, ods. 3 písm. a) Tr. zák., ktorý sa mal stať na tom skutkovom základe, ako je uvedené vo výrokovej časti tohto uznesenia.

Vykonaným dokazovaním bolo v dostatočnej miere preukázané, že obvinený XXXXX vylákal od poškodeného XXXXX celkove 39.000,- €. 

Obvinený XXXXX uviedol, že XXXXX, ktorý je bratrancom jeho matky, mal určitý obnos peňazí a preto si od neho požičal v inkriminovanom období celkovo 39.000,-  €. V skutočnosti mu tieto peniaze nechcel vrátiť o čom svedčí aj jeho snaha  zabezpečiť podpis poškodeného na notárskom úrade, že mu dlh uhradil.   V skutočnosti peniaze si ponechal pre vlastnú potrebu a až potom čo bol trestne stíhaný dňa 21.05.2012 sumu 939.000,- € vrátil poškodenému. Svoje konanie ľutuje a hanbí sa pred celou rodinou , pretože sa jedná o bratranca jeho matky. 

Poškodený XXXXX usvedčil obvineného a vo svojej výpovedi podrobne popísal konanie obvineného, ktorého následkom bolo vylákanie sumu 39.000,- € od neho pod fiktívnymi zámienkami. Trestné oznámenie podal potom čo sa snažil obvinený podvodným spôsobom získať potvrdenie o uhradení pohľadávky na jeho úkon.  

Dňa 02.08.2012 vo svojej výpovedi uviedol, že súhlas daný na trestné stíhanie obvineného, ktorý je synom jeho sesternice XXXXX a udržiavajú veľmi dobrý, blízky rodinný vzťah, berie späť. Jeho ujmu, ktorú by obvinený utrpel by pociťoval ako vlastnú   a tým, že poškodený mu peniaze vrátil a ospravedlnil sa, tak mu aj odpustil. 

Podľa § 2  ods. 10 Tr. por. orgány činné v trestnom konaní postupujú tak, aby bol zistený skutkový stav veci, o ktorom nie sú dôvodné pochybnosti, a to v rozsahu nevyhnutnom na ich rozhodnutie. Dôkazy obstarávajú z úradnej povinnosti, právo obstarávať dôkazy majú aj strany. Orgány činné v trestnom konaní    s rovnakou starostlivosťou objasňujú okolnosti svedčiace proti obvinenému, ako aj okolnosti, ktoré svedčia v jeho prospech, a v oboch smeroch vykonávajú dôkazy tak, aby umožnili súdu spravodlivé rozhodnutie.

Podľa § 2 ods. 12 Tr. por. Orgány činné v trestnom konaní a súd hodnotia dôkazy získané zákonným spôsobom podľa svojho vnútorného presvedčenia založeného na starostlivom uvážení všetkých okolností prípadu jednotlivo i v ich súlade nezávisle od toho, či ich obstaral súd, orgány činné v trestnom konaní alebo niektorá zo strán.

           Podľa § 211 ods.1 Tr. por. trestné stíhanie pre trestný čin ublíženia na zdraví podľa § 157 a 158, ohrozovania  pohlavnou chorou podľa § 167, neposkytnutia pomoci podľa § 177 a 178, krádeže podľa § 212, sprenevery podľa § 213, neoprávneného užívania cudzej veci podľa  § 215, neoprávneného používania cudzieho motorového vozidla podľa § 216 a 217, podvodu podľa § 221, podielnictva podľa § 231 a 232, úžery podľa § 235, zatajenia veci podľa § 236, porušovania povinnosti pri správe cudzieho majetku podľa § 237 a 238, poškodzovania veriteľa podľa § 239, zvýhodňovania veriteľa podľa § 40, poškodzovania cudzej veci podľa § 245 a 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, nebezpečného prenasledovania podľa § 360a, ohovárania podľa § 373, poškodzovania cudzích práv podľa § 375 Trestného zákona proti tomu, kto je vo vzťahu k poškodenému osobou, voči ktorej  by mal poškodený ako svedok právo odoprieť výpoveď, ako aj pre trestná čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom  trestnom stíhaní pokračovať iba so súhlasom poškodeného. Ak je poškodených jedným skutkom niekoľko , stačí súhlas len jedného z nich. 
	
Podľa § 215 ods. 1 písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por. 

Podľa § 9 ods. 1 písm. f) Tr. por.  trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný, alebo bol vzatý späť. 

	S poukazom na vyššie uvedené dôvody bolo preto potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné podať do 3 dní  od jeho doručenia na Krajskú prokuratúru v Trnave cestou označenej prokuratúry. Sťažnosť má odkladný účinok.  

JUDr. Marián Zvoda
prokurátor